ORDE do 18 de xaneiro de 2005 de aprobación definitiva do proxecto de modificación puntual do Plan Xeral de Ordenación Urbana de Vigo sobre relocalización da subestación eléctrica do Castro. (Expediente PO-04010).
CONSELLERÍA DE POLÍTICA TERRITORIAL, OBRAS PÚBLICAS E VIVENDA — III. OUTRAS DISPOSICIÓNS — 09/02/2005

O municipio de Vigo (Pontevedra) conta co Plan Xeral de Ordenación Urbana (PXOU), aprobado
definitivamente polo Consello da Xunta de Galicia o 29 de abril de 1993.
Esta modificación ten por obxecto efectuar as concrecións precisas no artigo 3.2º 3. da normativa do PXOU para permitir a localización e instalación dunha subestación de enerxía eléctrica subterránea na zona do Castro.
De conformidade co sinalado no artigo 93.4º da Lei 9/2002, as modificacións de calquera dos elementos dos plans, proxectos, normas e ordenanzas suxeitaranse ás mesmas disposicións enunciadas para a súa tramitación e aprobación.
Terminada a fase de elaboración da modificación puntual, e inmediatamente antes da súa aprobación inicial, o concello enviou o expediente a informe preceptivo desta consellería, que foi emitido o 6 de maio de 2004, ao abeiro do disposto no artigo 85.1º da Lei 9/2002, con observacións ao proxecto daquela presentado.
O Pleno da corporación, en sesión do 28-6-2004, acordou a aprobación inicial da modificación puntual, que posteriormente foi sometida a información pública, polo prazo dun mes, mediante anuncios publicados en sendos diarios os días 9 e 10 de xullo de igual ano, así como no número 150 do Diario Oficial de Galicia correspondente ao 4 de agosto dese ano, sen que foran formuladas alegacións. Tras iso, o proxecto foi aprobado provisionalmente polo Pleno do concello o 27 de setembro de 2004.
No expediente constan o informe conxunto, do 16 de setembro de 2004, emitido polo arquitecto xefe da Oficina de Planeamento, por un técnico de administración xeral e polo secretario xeral, todos eles do concello. Así mesmo, consta no expediente acordo, do 8 de xuño de 2004, da Comisión Territorial do Patrimonio Histórico de Pontevedra, no que se sinala unha condición que se debe cumprir antes da redacción do proxecto da obra.
A Comisión Superior de Urbanismo de Galicia, en sesión do 17 de decembro de 2004, informou favorablemente o expediente para os efectos do disposto no artigo 95.4º da dita Lei 9/2002.
De conformidade co disposto no artigo 89.1º da Lei 9/2002, a competencia para a aprobación definitiva dos plans xerais de ordenación municipal correspóndelle ao conselleiro competente en materia de urbanismo e ordenación do territorio.
En mérito do dito anteriormente, de conformidade co establecido na dita Lei 9/2002, de 30 de decembro, de ordenación urbanística e protección do medio rural de Galicia, e de acordo co informe favorable da Comisión Superior de Urbanismo de Galicia, así como por proposta da Dirección Xeral de Urbanismo,
DISPOÑO:
Artigo 1º
Aprobar definitivamente o proxecto de modificación puntual do Plan Xeral de Ordenación Urbana de Vigo sobre relocalización da subestación eléctrica
do Castro que fora aprobado provisionalmente polo Pleno do Concello de Vigo o 27 de setembro de 2004.
Artigo 2º
De conformidade co disposto polos artigos 92 da Lei 9/2002 e 70 da Lei 7/1985, do 2 de abril, reguladora das bases de réxime local, o concello deberá publicar a normativa e ordenanzas da modificación aprobada definitivamente no BOP de Pontevedra.
Disposición derradeira
Contra esta orde cabe interpor recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses contados desde o día seguinte ao da súa publicación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Santiago de Compostela, 18 de xaneiro de 2005.
Alberto Núñez Feijoo
Vicepresidente primeiro e conselleiro de Política
Territorial, Obras Públicas e Vivenda